Komediante, kulkunstenaars span saam vir bietjie 'magic' | Netwerk24
Komediante, kulkunstenaars span saam vir bietjie 'magic'
09 Junie 2021 13:10
Die grapjasse Alan Committie, Kurt Schoonraad en Rob van Vuuren gaan met hul talent om die lagspiere te kielie 'n bietjie "magic" vir 'n goeie doel maak.
Kurt Schoonraad Foto: Verskaf
Die drietal gaan saam met die vermaakkunstenaar Stuart Taylor, die kulkunstenaar Mawonga Gayiya en die komediant-kulkunstenaar Charles Tertiens saamspan om die vertoning Stars of Comedy and Magic aanlyn aan te bied. Die vertoning, wat regstreeks vanaf die College of Magic in Kaapstad gestroom sal word, gaan ook van die kollege se uithalerstudente insluit.
Al die sterre op die program gaan saam probeer om geld vir die kollege se gemeenskapsprogram, Magic in the Community, in te samel.
Taylor, 'n direksielid en alumnus van die kollege, sê in 'n mediaverklaring die Covid-19-pandemie "is rof" en dat hy nie aan 'n beter manier kan dink om gehore op te beur as met 'n komedie-en-kulkunsvertoning nie.
"Die beste deel is dat jy die vertoning in jou eie huis kan geniet terwyl jy 'n wonderlike inisiatief steun: die Magic in the Community-gemeenskapsprogram.
"Hierdie waardige projek gee hoop aan kinders wat andersins min of geen kans op sukses het nie; die projek leer hulle vermaak- en noodsaaklike lewensvaardighede."
Die aanlyn vertoning vind Saterdag van 20:00 tot 21:00 plaas en dit sal nié daarna nog aanlyn beskikbaar wees nie. 'n Kaartjie kos R100 en kan by www.quicket.co.za bespreek word. Besoek www.collegeofmagic.com of skakel 021 683 5480 vir meer inligting.
Meer oor: Staat Van Inperking | Koronavirus | Covid-19-Pandemie | Inperking | Koronaviruspandemie | Covid-19 | Covid | Pandemie | Magic | Rob Van Vuuren | Alan Committie